CELEX: 52020PC0582
Language: mt
Date: 2020-09-25 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ protokoll tal-Ftehim ta’ Sħubija dwar is-Sajd Sostenibbli mal-Gvern tar-Repubblika tal-Liberja

IL-KUMMISSJONI EWROPEA
            Brussell, 25.9.2020
            COM(2020) 582 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ protokoll tal-Ftehim ta’ Sħubija dwar is-Sajd Sostenibbli mal-Gvern tar-Repubblika tal-Liberja
            {SWD(2020) 196 final} - {SWD(2020) 197 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Il-Kummissjoni qed tipproponi li tinnegozja protokoll ġdid li jkun jissodisfa l-possibbiltajiet u l-bżonnijiet reali tal-flotta tal-Istati Membri u li jkun konformi mar-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  L-Unjoni Ewropea u l-Gvern tar-Repubblika tal-Liberja kkonkludew Ftehim ta’ Sħubija dwar is-Sajd Sostenibbli
                     1
                  , li sar effettiv mid-9 ta’ Diċembru 2015
                     2
                  . Il-Protokoll ta’ Implimentazzjoni tiegħu se jiskadi fit-8 ta’ Diċembru 2020. Dan il-Protokoll jistabbilixxi l-opportunitajiet tas-sajd tal-flotta tal-Unjoni u l-kontribuzzjonijiet finanzjarji korrispondenti li l-Unjoni u s-sidien tal-bastimenti jridu jħallsu. 
               
               
                  Il-Protokoll jipprevedi ammont ta’ EUR 357 500 għall-ewwel sena, ammont ta’ EUR 325 000 għat-tieni, għat-tielet u għar-raba’ sena u ammont ta’ EUR 292 500 għall-ħames sena, mill-baġit tal-UE bħala kumpens finanzjarju għall-aċċess għal tunnellaġġ ta’ referenza ta’ 6 500 tunnellata fis-sena. Barra minn hekk, is-sidien tal-bastimenti tal-UE jħallsu tariffi għall-awtorizzazzjonijiet tas-sajd tagħhom abbażi ta’ prezzijiet stabbiliti fil-Protokoll għall-kwota allokata. Minbarra dan, għall-ħames snin li jdum għaddej il-Protokoll jingħataw ukoll EUR 1 625 000 mill-baġit tal-UE b’appoġġ għall-politika settorjali tas-sajd tar-Repubblika tal-Liberja.
               
            
            
               Il-Ftehim ta’ Sħubija dwar is-Sajd Sostenibbli (SFPA) mar-Repubblika tal-Liberja jipprevedi opportunitajiet tas-sajd għas-sajd għat-tonn u għall-ispeċijiet tal-ħut li jpassi ħafna għall-bastimenti tal-UE minn żewġ Stati Membri (li huma Spanja u Franza). L-SFPA mar-Repubblika tal-Liberja huwa parti minn netwerk żviluppat tajjeb ta’ SFPAs bilaterali fl-Afrika tal-Punent u fl-Afrika Ċentrali, jiġifieri mal-Marokk, mal-Mauritania, mas-Senegal, mal-Cabo Verde, mal-Gambja, mal-Kosta tal-Avorju u ma’ São Tomé u Principe.
            
            
               L-SFPAs jikkontribwixxu għall-promozzjoni tal-objettivi tal-PKS internazzjonalment, u jiżguraw li l-attivitajiet tas-sajd tal-Unjoni ’l barra mill-ilmijiet tal-Unjoni jkunu bbażati fuq l-istess prinċipji u standards bħal dawk applikabbli bid-dritt tal-Unjoni. Barra minn hekk, l-SFPAs irawmu l-kooperazzjoni xjentifika bejn l-UE u s-sħab tagħha u jippromwovu t-trasparenza u s-sostenibbiltà sabiex ir-riżorsi tas-sajd jiġu ġestiti aħjar. L-SFPAs jinkoraġġixxu l-governanza billi jappoġġaw il-monitoraġġ, il-kontroll u s-sorveljanza tal-attivitajiet tal-flotot nazzjonali u barranin u billi jipprovdu l-fondi biex jiġi miġġieled is-sajd illegali, mhux irrappurtat u mhux irregolat (is-sajd IUU) u jikkontribwixxu għall-iżvilupp sostenibbli tas-settur lokali tas-sajd. 
            
            
               L-SFPAs isaħħu l-pożizzjoni tal-Unjoni Ewropea bħala membru tal-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT), li hija l-korp stabbilit skont il-liġi internazzjonali għall-konservazzjoni u għall-ġestjoni ta’ speċijiet migratorji ħafna fir-reġjun.
            
            
               
                  •
                        Konsistenza ma’ politiki oħra tal-Unjoni
               
               
                  In-negozjar ta’ Protokoll ġdid mar-Repubblika tal-Liberja huwa konformi mal-azzjoni esterna tal-UE b’rabta mal-pajjiżi Afrikani, tal-Karibew u tal-Paċifiku (il-pajjiżi AKP) u, b’mod partikolari, mal-objettivi tal-Unjoni f’dak li għandu x’jaqsam mal-ħarsien tal-prinċipji demokratiċi u tad-drittijiet tal-bniedem.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għad-deċiżjoni hija prevista fl-Artikolu 218(3) u (4) tat-Trattat dwar il-Funzjonament tal-Unjoni Ewropea (it-TFUE), li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi, li jinsab fit-Titolu V li jittratta l-ftehimiet internazzjonali, tal-Ħames Parti ta’ dak it-Trattat, li tittratta l-azzjoni esterna tal-Unjoni.
               
            
            
               •Sussidjarjetà (għall-kompetenza mhux esklużiva) 
            
            
               
                  Mhux applikabbli, kompetenza esklużiva.
               
            
            
               •Proporzjonalità
            
            
               
                  Id-deċiżjoni hija proporzjonali mal-objettiv. 
               
            
         
         
            
               •Għażla tal-istrument
            
            
               
                  L-istrument huwa previst fl-Artikolu 218(3) u fl-Artikolu 218(4) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Bejn l-2019 u l-2020, il-Kummissjoni wettqet evalwazzjoni ex post tal-Protokoll attwali tal-SFPA bejn l-UE u l-Liberja, kif ukoll evalwazzjoni ex ante tat-tiġdid potenzjali tal-Protokoll. Il-konklużjonijiet tal-evalwazzjoni huma mogħtija b’mod separat f’Dokument ta’ Ħidma tal-Persunal tal-Kummissjoni
                     3
                  . 
               
               
                  Mill-evalwazzjoni ħareġ li l-industrija tas-sajd tal-UE (tas-sajd għat-tonn) hija interessata ferm li taħdem fiż-żona tas-sajd tal-Liberja u li jidher biċ-ċar li t-tiġdid tal-Protokoll huwa l-għażla ppreferuta. F’każ li l-Protokoll ma jiġġeddidx, l-UE tkun tilfet strument li huwa kapaċi jwieġeb għall-bżonnijiet tad-diversi partijiet ikkonċernati u għall-bżonnijiet tagħha stess f’termini tat-tisħiħ tal-governanza globali tal-oċeani fl-Oċean Atlantiku tal-Lvant permezz tal-qafas multilaterali tal-ICCAT.  
               
               
                  Għal-Liberja, l-intervent tal-UE jwassal għal valur miżjud minħabba li jagħtihom ċertezza ta’ dħul baġitarju fuq diversi snin, pjattaforma uffiċjali għad-djalogu settorjali u għall-iskambji diretti mal-UE b’rabta mal-kooperazzjoni, u qafas għall-monitoraġġ u għall-kontroll konġunti tal-attivitajiet tal-UE. L-SFPA jikkontribwixxi għall-promozzjoni ta’ prattiki tas-sajd responsabbli u jagħti aċċess għal linja baġitarja speċifika (tal-appoġġ settorjali) biex il-Liberja tingħata appoġġ finanzjarju biex timplimenta l-politika tas-sajd nazzjonali tagħha.
               
            
            
               •Konsultazzjonijiet mal-partijiet ikkonċernati
            
            
               
                  Bħala parti mill-evalwazzjoni ġew ikkonsultati l-Istati Membri, ir-rappreżentanti tal-industrija, l-organizzazzjonijiet internazzjonali tas-soċjetà ċivili, kif ukoll l-amministrazzjoni tas-sajd u s-soċjetà ċivili tal-Liberja. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Il-Ftehim ta’ Sħubija dwar is-Sajd Sostenibbli fih klawżola dwar il-konsegwenzi li jkun hemm f’każ li jinkisru d-drittijiet tal-bniedem u l-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               
                  L-implikazzjonijiet baġitarji marbutin mal-Protokoll il-ġdid jinkludu l-pagament ta’ kontribuzzjoni finanzjarja lil-Liberja, li huwa kompatibbli mal-Qafas Finanzjarju Pluriennali (il-QFP) attwali, b’mod partikolari f’dak li għandu x’jaqsam mal-allokazzjonijiet għal-linja baġitarja
                     4
                   għall-Ftehimiet ta’ Sħubija dwar is-Sajd Sostenibbli. L-ammonti annwali għall-impenji u għall-pagamenti huma stabbiliti fil-proċedura baġitarja annwali, inkluża l-linja ta’ riżerva għall-proposti li jkunu għadhom ma daħlux fis-seħħ fil-bidu tas-sena. 
               
            
            
               5.ELEMENTI OĦRA
            
         
         
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               Fit-23 ta’ Mejju 2017, ir-Repubblika tal-Liberja kienet innotifikata dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat bid-Deċiżjoni tal-Kummissjoni 2017/C 169/12
                  5
                skont ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. In-negozjati għall-konklużjoni ta’ protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Repubblika tal-Liberja se jibdew biss wara li d-Deċiżjoni tal-Kummissjoni 2017/C 169/12 titreġġa’ lura.
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda kif ġej:
               
               
                  – jenħtieġ li l-Kunsill jawtorizzaha tiftaħ u twettaq negozjati għall-konklużjoni ta’ protokoll ġdid tal-Ftehim ta’ Sħubija dwar is-Sajd Sostenibbli mal-Gvern tar-Repubblika tal-Liberja;
               
               
                  – jenħtieġ li hija tinħatar bħala n-negozjatur tal-UE dwar dan is-suġġett;
               
               
                  – jenħtieġ li hija twettaq in-negozjati b’konsultazzjoni mal-kumitat speċjali, kif stabbilit fit-Trattat dwar il-Funzjonament tal-Unjoni Ewropea;
               
               
                  – jenħtieġ li l-Kunsill japprova d-direttivi ta’ negozjati mehmużin ma’ din ir-Rakkomandazzjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati f’isem l-Unjoni Ewropea għall-konklużjoni ta’ protokoll tal-Ftehim ta’ Sħubija dwar is-Sajd Sostenibbli mal-Gvern tar-Repubblika tal-Liberja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi:
            
            
               (1)Jenħtieġ li jinfetħu n-negozjati bil-ħsieb li jiġi konkluż Protokoll ġdid tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Repubblika tal-Liberja
                  6
               .
            
            
               (2)Fit-23 ta’ Mejju 2017, ir-Repubblika tal-Liberja kienet innotifikata dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat bid-Deċiżjoni tal-Kummissjoni 2017/C 169/12 skont ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. In-negozjati għall-konklużjoni ta’ protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Repubblika tal-Liberja se jibdew biss wara li d-Deċiżjoni tal-Kummissjoni 2017/C 169/12
                  7
               , titreġġa’ lura,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Il-Kummissjoni b’dan hija awtorizzata tinnegozja Protokoll ġdid tal-Ftehim ta’ Sħubija dwar is-Sajd Sostenibbli mal-Gvern tar-Repubblika tal-Liberja f’isem l-Unjoni.
            
         
         
            
               Dawn in-negozjati għandhom jinfetħu mill-Kummissjoni wara li titreġġa’ lura d-Deċiżjoni 2017/C 169/12.
            
            
               Artikolu 2
            
            
               Id-direttivi ta’ negozjati jidhru fl-Anness.
            
            
               Artikolu 3
            
            
               In-negozjati għandhom jitwettqu b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd.
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 177, 1.7.2016
                        
               
               
                  
                     (2)
                  
                        ĠU L 328, 12.12.2015, p. 3–43
               
               
                  
                     (3)
                  
                        SWD(2020)196
               
               
                  
                     (4)
                  
                        Ara l-Kapitolu 40 (il-linja ta’ riżerva 40 02 41) f’konformità mal-ftehim interistituzzjonali dwar il-QFP (2013/C 373/01).
               
               
                  
                     (5)
                  
                        (2017/C 169/12), ĠU 169/11, 30.5.2017, p. 11–16
               
               
                  
                     (6)
                  
                        Il-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja(ĠU L 328, 12.12.2015, p. 3)
               
               
                  
                     (7)
                  
                        Id-Deċiżjoni tal-Kummissjoni 2017/C 169/12 tat-23 ta’ Mejju 2017 dwar in-notifika lir-Repubblika tal-Liberja dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU C 169, 30.5.2017, p. 11)
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 25.9.2020
            COM(2020) 582 final
            ANNESS
            tar-
            rakkomandazzjoni għal
            DEĊIŻJONI TAL-KUNSILL li tawtorizza l-ftuħ tan-negozjati dwar Protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Repubblika tal-Liberja
            {SWD(2020) 196 final} - {SWD(2020) 197 final}
            
               
         
         
            
               ANNESS 
            
            
               Direttivi għan-negozjar ta’ protokoll ġdid tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Liberja
            
            
               L-objettiv tan-negozjati huwa li jiġi konkluż protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Repubblika tal-Liberja, f’konformità mar-Regolament (UE) Nru 1380/2013 tal-Parlament Ewropew u tal-Kunsill
                  1
                u l-Konklużjonijiet tal-Kunsill tad-19 ta’ Marzu 2012
                  2
                dwar il-Komunikazzjoni tal-Kummissjoni tat-13 ta’ Lulju 2011 dwar id-dimensjoni esterna tal-Politika Komuni tas-Sajd
                  3
               . 
            
            
               Bil-għan li tiżgura li permezz ta’ dan il-Protokoll ġdid jiġi promoss is-sajd sostenibbli u responsabbli, il-Kummissjoni għandha ssejjes l-objettivi tan-negozjati tagħha kif ġej:
            
            
               ·Jiġi żgurat l-aċċess għaż-żona tas-sajd tar-Repubblika tal-Liberja, għall-bastimenti tal-flotta tal-Unjoni kif ukoll l-awtorizzazzjonijiet li dawn il-bastimenti jeħtieġu biex jistadu f’dik iż-żona;
            
            
               ·Jitqiesu kif xieraq l-aqwa parir xjentifiku disponibbli u l-pjanijiet ta’ ġestjoni rilevanti li jadottaw l-organizzazzjonijiet reġjonali tal-ġestjoni tas-sajd (RFMO) sabiex tiġi żgurata u mtejba s-sostenibbiltà ambjentali tal-attivitajiet tas-sajd li jkollhom fil-mira r-riżorsi żejda disponibbli biss, filwaqt li titqies il-kapaċità tas-sajd tal-flotta lokali u filwaqt li jitqies b’mod speċjali l-fatt li l-istokkijiet ikkonċernati jpassu ħafna;
            
            
               ·Jiġi mfittex sehem xieraq mir-riżorsi tas-sajd li jkun proporzjonali mal-interessi tal-flotot tal-Unjoni, f’każ li jkun hemm flotot barranin oħrajn interessati f’dawn ir-riżorsi wkoll;
            
            
               ·Jiġi żgurat li l-aċċess għas-sajd jissejjes fuq l-attività storika tal-flotta tal-Unjoni fir-reġjun u fuq l-attività li din mistennija jkollha fih fil-ġejjieni, fid-dawl tal-aqwa valutazzjonijiet xjentifiċi disponibbli li jkunu l-aktar aġġornati;
            
            
               ·Jitkompla d-djalogu sabiex tissaħħaħ il-politika settorjali bil-għan li titħeġġeġ l-implimentazzjoni ta’ politika tas-sajd responsabbli li tkun ambjentalment u soċjalment responsabbli, b’rabta mal-objettivi ta’ żvilupp tal-pajjiż – b’mod partikolari f’dak li għandu x’jaqsam mal-governanza, mas-segwitu, mal-kontroll u mal-monitoraġġ tal-attivitajiet tas-sajd u mal-pariri xjentifiċi – filwaqt li jitqiesu l-għajxien u l-interessi tal-komunitajiet tas-sajd lokali;
            
            
               ·Tiddaħħal klawżola dwar il-konsegwenzi f’każ li jinkisru d-drittijiet tal-bniedem, id-drittijiet fundamentali tax-xogħol u l-prinċipji demokratiċi;
            
            
               B’mod partikolari, jenħtieġ li l-Protokoll jiddefinixxi dawn li ġejjin:
            
            
               –l-opportunitajiet tas-sajd li l-bastimenti tal-Unjoni għandhom jingħataw, imqassmin skont il-kategorija,
            
            
               –il-kumpens finanzjarju u l-kundizzjonijiet biex dan jitħallas; u
            
            
               –l-mekkaniżmi għall-implimentazzjoni tal-appoġġ settorjali. 
            
            
               Fit-23 ta’ Mejju 2017, ir-Repubblika tal-Liberja kienet ġiet innotifikata bil-possibbiltà li tkun identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat bid-Deċiżjoni tal-Kummissjoni 2017/C 169/12
                  4
                skont ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. In-negozjati għall-konklużjoni ta’ protokoll tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Repubblika tal-Liberja, f’konformità mar-Regolament (UE) Nru 1380/2013, se jibdew biss wara li d-Deċiżjoni tal-Kummissjoni 2017/C 169/12 titreġġa’ lura.
            
         
         
            
                  
                     (1)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
               
               
                  
                     (2)
                  
                        https://www.consilium.europa.eu/uedocs/cms_data/docs/pressdata/en/agricult/129052.pdf
               
               
                  
                     (3)
                  
                        Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, Riforma tal-Politika Komuni tas-Sajd KUMM/2011/0417 finali */
               
               
                  
                     (4)
                  
                        (2017/C 169/12), ĠU 169/11, 30.5.2017, p. 11–16